खेलमंत्री वाले दिनों को भूल गया हूं : गिल  
कैबिनेट में फेरबदल के कारण दूसरे मंत्रालय में भेजे गये एमएस गिल ने गुरुवार को कहा कि वह खेलमंत्री के तौर पर बिताए गए दिनों को भूल गए हैं।
कैबिनेट में फेरबदल के कारण दूसरे मंत्रालय में भेजे गये एमएस गिल ने गुरुवार को कहा कि वह खेलमंत्री के तौर पर शास्त्री भवन में बिताए गए दिनों को भूल गए हैं।  राष्ट्रमंडल खेलों की तैयारियों में देरी और गड़बड़ी के कारण आलोचकों के निशाने पर रहे गिल को बुधवार को हुए फेरबदल में खेल एवं युवा मंत्रालय से हटाकर साख्यिंकीय एवं कार्यक्रम कार्यान्वयन मंत्रालय सौंपा गया।  प्रधानमंत्री मनमोहन सिंह ने 74 वर्षीय गिल की बजाय 47 वर्षीय युवा अजय माकन को खेल मंत्री बनाया है। पूर्व में गृह राज्यमंत्री रहे माकन को खेल एवं युवा कल्याण मंत्रालय का स्वतंत्र प्रभार सौंपा गया है।  गिल ने कहा, मैं किसी भी फैसले का इस तरह से अध्ययन नहीं करता कि यह कैसे और क्यों किया गया। मेरी इसमें कोई दिलचस्पी नहीं है। मैं उस दौर (खेल मंत्रालय में बिताए गए दिनों) को भूल चुका हूं। ईश्वर ने मेरा सिर इस तरह से बनाया है कि मैं पीछे मुड़कर नहीं देख सकता है और हमेशा आगे देखता हूं।